Ըստ ինձ՝ սահմանադրական մյուս կարևորագույն փոփոխությունը կապված է Սահմանադրության 94-րդ հոդվածի բովանդակային փոփոխության և նոր՝ 94.1-րդ հոդվածի ավելացման հետ: Նախկին Սահմանադրության 94-րդ հոդվածը սահմանում էր, որ դատական մարմինների անկախության երաշխավորը Հանրապետության Նախագահն է, այն ինչ կատարված փոփոխությունների արդյուքում ամրագրվեց, որ «Դատարանների անկախությունը երաշխավորվում է Սահմանադրությամբ և օրենքներով: Դատարանների լիազորությունները, կազմավորման ու գործունեության կարգը սահմանվում են Սահմանադրությամբ և օրենքներով: Սահմանադրական դատարանի լիազորություններն ու կազմավորման կարգը սահմանվում են Սահմանադրությամբ, իսկ գործունեության կարգը սահմանվում է Սահմանադրությամբ և սահմանադրական դատարանի մասին օրենքով»: Սա կարևորագույն փոփոխություն էր, քանի որ արդարադատության իրականացումը չի կարող երաշխավորվել անձի, այդ թվում՝ ՀՀ նախագահի կողմից, այլ միայն կարող է երաշխավորվել Սահմանադրությամբ, օրենքներով և, իմ կարծիքով, նաև իրավունքի գերակայությամբ: